
«Օրհնութի՜ւն երգեցէք Տիրոջ» (Սաղմոս 113.1)

	2020 տարին կը դիմաւորենք մեր արարիչին` Աստուծոյ շարունա-կական օրհներգութիւն վերառաքելու պատրաստակամութեամբ։
	Մարդ արարածին,–եւ յատկապէս հայ քրիստոնեային,– համար իր Տիրոջ երախտագիտութիւն յայտնելը բնական պահանջ է, որովհետեւ ի՛նչ որ ենք եւ ի՛նչ որ կը կատարենք` կը պարտինք մեր մէջ դրոշմուած աստուածային պատկերին, որ երբ կը ցոլայ մեր համայնական հայելիին մէջ` մեզ կը դարձնէ քրիստոսադրոշմ հաւաքականութիւն. այսինքն` Հայ եկեղեցի։
	Աստուած կ՚օրհնենք մտածումով, խօսքով եւ գործով ու անհատապէս եւ համայնաբար` գոհունակ սիրտով երախտագէտ մնալով Անոր։ Հաւա-քական շրջագիծի մէջ Աստուած օրհնելու կարգապահութիւնը թող ըլլայ այս տարուան մեր որոշումը։ Անձնապէս, ընտանեօք եւ ազգովին հարց տանք. Ինչպէ՞ս կրնանք Աստուած օրհնող եկեղեցի դառնալ։ Պատաս-խանը դիւրացնելու համար, կը յանձնարարենք բոլորիս ամեն կիրակի եւ տօնական առիթներուն եկեղեցի երթալ եւ աղօթական կեանքին ու մանաւանդ սուրբ պատարագին մասնակցիլ` սուրբ հաղորդութիւն ստանալով։ Լսենք Ս. Գրիգոր Նարեկացիի խրատը. «Որպէս սիրելի բարեկամի մը, Աստուծոյ հետ աղօթքով խօսակցինք մեր անձին եւ աշխարհի հոգեւոր եւ մարմնաւոր բոլոր պէտքերը պարզելու եւ Անկէ ամեն բարութեան յաջողութիւն եւ թշնամիի որոգայթներէն փրկութիւն խնդրելու համար» (Խրատ ուղիղ հաւատքի եւ առաքինի մաքուր վարքի, Անթիլիաս, 2002, էջ 109)։ 
	Տիրոջ օրհնութիւն երգենք մեր բովանդակ կեանքով, որպէսզի մեր ամբողջ կեանքը մնայ օրհնալից` աստուածային շնորհներու փթթումով։
 Շնորհաւոր նոր տարի եւ օրհնեալ Ս. Ծնունդ ու Աստուածա-յայտնութիւն բոլորիս։

							          Օրհնութեամբ`

